**Informasjonsskriv om gebyr for feiing og tilsyn av fyringsanlegg i fritidseiendommer**

**Hvorfor får du dette skrivet?**

Du mottar dette skrivet fordi du er registrert som eier av én eller flere fritidseiendommer i våre kommuner. Fra og med 2025 vil du bli fakturert et gebyr for feiing og tilsyn av fyringsanlegg, i henhold til gjeldende regelverk.

**Hvilke eiendommer omfattes av gebyret?** Gebyret gjelder for følgende bygningstyper:

* **161** – Fritidsbygg (hytter, sommerhus o.l.)
* **162** – Helårsbolig brukt som fritidsbolig • **163** – Våningshus brukt som fritidsbolig
* **171** – Seterhus, sel, rorbu o.l.
* **172** – Skogs- og utmarkskoie, gamme
* **182** – Garasje, uthus, anneks til fritidsbolig
* **183** – Naust, båthus, sjøbu
* **523** – Appartement
* **524** – Camping-/utleiehytte

**Hvorfor må du betale gebyr?**

Feiing og tilsyn er en lovpålagt tjeneste hjemlet i § 17 i **Forskrift om brannforebygging**. Det er også eiers ansvar å sørge for tilfredsstillende adkomst, jf. § 6 i samme forskrift.

**Hva koster gebyret?**

For 2025 er gebyret satt til **235 kroner per bruksenhet** med fyringsanlegg. Har du flere bruksenheter med fyringsanlegg på samme eiendom, vil du få et gebyr per enhet. Gebyret faktureres årlig og er uavhengig av hyppigheten av feiing eller tilsyn.

**Ingen fyringsanlegg/Ingen skorstein? Slik fjerner du gebyret** Dersom din eiendom ikke har fyringsanlegg, kan du registrere dette på:

<http://dialog.mhbr.no/dialogue/MHBR-13>

**Søknad om fritak**

Dersom du har et fyringsanlegg som ikke er i bruk, kan du søke om fritak på:

<http://dialog.mhbr.no/dialogue/MHBR-1>

For å få fritak, må én av følgende betingelser være oppfylt:

* Ingen ildsteder/peiser tilknyttet skorstein
* Skorsteinen er plombert
* Bygningen står tom
* Bygningen er revet

Fritak innvilges fra godkjenningsdato. Det er eiers ansvar å melde fra dersom fyringsanlegget tas i bruk igjen.

**Hvordan gjennomføres feiing og tilsyn?**

I vårt område er det ca. **27 000 fritidseiendommer**. Disse varsles over en **8-årsperiode**. Etter denne perioden vil vi ha et godt nok datagrunnlag til å kunne gjennomføre en risikovurdering.

Risikovurderingen baseres på funn som:

* Sotmengde og type sot
* Skorsteinstype
* Tidligere avvik
* Type ildsted

En slik risikovurdering blir gjort kontinuerlig når vi kommer så langt, og vil til enhver tid gi oss en oversikt over hvilke eiendommer vi må prioritere år for år.

**Hva kreves av deg som eier?**

Du får varsel i god tid før feiing eller tilsyn via **SMS, Digipost, Altinn eller brev**. Du må bekrefte tidspunktet eller avtale et nytt tidspunkt ved behov.

**Ved tilsyn:**

* Eier eller representant må være til stede.
* Alle fyringsanlegg, ildsteder og skorsteiner må være tilgjengelige.
* Eventuell dokumentasjon (kontrollerklæring o.l.) bør fremvises. **Ved feiing:**
* Trekkventiler, spjeld, ovnsdører og luker må være lukket.
* Fyringsanlegget må være kaldt.

**Adkomst til skorstein:**

* Alle tak med helling mot gesims eller lignende skal ha fastmontert takstige eller trinn som tilfredsstiller krav til Norsk Standard eller andre tilsvarende eller bedre løsninger. Det aksepteres ikke stiger som er festet med kjetting rundt skorstein, bruk av mønebøyle, trestiger eller lignende.
* Dersom det er flere skorsteiner på samme tak, skal det være montert gangbro/stigetrinn mellom disse eller fastmontert stige/trinn til hver skorstein.
* Er skorsteinen høyere enn 120 cm, skal det være montert arbeidsplattform som tilfredsstiller Norsk Standard. Ideell arbeidshøyde er cirka 80 cm.
* Det må være lett tilgjengelig en husstige som rekker minimum 1 meter forbi gesims.
* Stigen må være sikret mot sideveis forskyvning.

*Vi plikter å følge Arbeidstilsynets regelverk om arbeid i høyden for å opprettholde et trygt og sikkert arbeidsmiljø.*

**Hva kontrollerer vi ved feiing og tilsyn?** **Tilsyn:**

* Sjekk av tidligere påpekte avvik.
* Kontroll av at nye ildsteder er meldt inn.
* Kontroll av fyringsanleggets tilstand og vedlikehold.
* Veiledning om brannsikkerhet. **Feiing:**
* Ved behov gjennomføres feiing/rens av skorstein.

**Har du spørsmål?**

For mer informasjon, besøk [www.mhbr.no](http://www.mhbr.no/) eller kontakt oss på **62 43 32 30**.

**Med vennlig hilsen**

**Midt-Hedmark brann- og redningsvesen IKS**

*(Dette dokumentet er elektronisk godkjent og sendes uten signatur.)*